Det var en stor dag for 5-årige Mica, da hun fik lov til at klippe snoren til den nye forlystelse  'Rundrejsen' i Fårup Sommerland. Forlystelsen er nemlig en tematiseret karrusel, der er særlig henvendt til børn og kørestolsbrugere ligesom Mica. Men udover Mica og de andre deltagende ved indvielsen er forlystelelsen også til stor glæde for Dansk Handicap Forbund Aalborg. - Vi oplever desværre, at der ofte mangler handicapvenlige attraktioner i danske forlystelsesparker. Derfor er vi utrolig glad for, at Fårup Sommerland nu imødekommer behovet og gør det lettere og ikke mindst sjovere at være kørestolsbruger i forlystelsesparken. - Vi håber, at andre oplevelsessteder vil følge trop, så vi får endnu flere handicapvenlige oplevelsesmuligheder i Danmark, siger formand i Dansk Handicap Forbund Aalborg, Kirsten Kjølby, der var til stede til åbningen af den nye karrusel. Meget mere til folk med handicap I forbindelse med opførelsen af Rundrejsen er hele området omkring forlystelsen desuden blevet opgraderet, hvoraf der blandt andet er bygget et nyt sandkassemiljø, legeområde og ikke mindst en ny isbutik og spiseområde. Foruden rundrejsen har Fårup Sommerland op til denne sæson ligeledes opført nye handicapvenlige trampoliner som supplement til parkens øvrige udbud til kørestolsbrugere og personer med handicap. - Vi har længe haft fokus på at skabe endnu flere oplevelser for en bred målgruppe, så gæster i alle aldre kan få en masse gode oplevelser i parken. Et af vores fokusområder har blandt andet være at gøre Fårup Sommerland mere tilgængelig for kørestolsbrugere, og derfor er Rundrejsen en særdeles god udvidelse af vores store oplevelsessortiment, siger administrerende direktør i Fårup Sommerland, Niels Jørgen Jensen.

Opsummering:
Der er blandt andet bygget et nyt sandkassemiljø, legeområde og ikke mindst en ny isbutik og spiseområde.